कादिर ने कहा, क्रिकेट का हीरा है वॉर्न  
पाक के अपने जमाने के चोटी के लेग स्पिनर अब्दुल कादिर ने कहा, मैं वॉर्न को महान क्रिकेटर मानता हूं। मेरे लिए वॉर्न बेजोड़ कौशल के कारण हीरा है।
पाकिस्तान के अपने जमाने के चोटी के लेग स्पिनर अब्दुल कादिर ने शेन वॉर्न को क्रिकेट का हीरा करार दिया। वॉर्न राजस्थान रॉयल्स की तरफ से मुंबई इंडियन्स के खिलाफ शुक्रवार रात अपना अंतिम आईपीएल मैच खेलने के बाद सभी तरह की क्रिकेट को अलविदा कह चुके हैं, जिससे उनके चमकदार और विवादास्पद करियर का भी अंत हो जाएगा।  कादिर ने कहा, मैं वॉर्न को बहुत अच्छा इंसान और महान क्रिकेटर मानता हूं। मैं महान शब्द कुछ ही खिलाड़ियों के लिए उपयोग करता हूं, जैसे कि मैं इसका उपयोग तेंदुलकर और वॉर्न के लिए कर सकता हूं। मेरे लिए वॉर्न अपने बेजोड़ कौशल के कारण हीरा है। 70 और 80 के दशक के सफल लेग स्पिनर कादिर ने कहा कि वॉर्न ऑस्ट्रेलिया और दुनिया के युवाओं के प्रेरणास्रोत रहा है।  उन्होंने वॉर्न को खुशहाल और सफल जिंदगी की शुभकामनाएं भी दी। वॉर्न के चमकदार करियर के समाप्त होने के संबंध में उन्होंने कहा, इससे मैं दुखी हूं, क्योंकि उसकी गेंदबाजी में मैं खुद को, स्पिन की बेजोड़ कला और वह सब कुछ देखता था जिसका कोई क्रिकेटर या क्रिकेट प्रेमी लुत्फ उठाता है।  कादिर ने कहा, वॉर्न के साथ मेरी प्रत्येक बातचीत यादगार रही। वह हमेशा मेरा सम्मान करता है। मैं उस दिन को नहीं भूल सकता, जब वह 1995 में लाहौर में मुझसे मेरे घर पर मिलने के लिए आया था। उसने मुझसे कुछ टिप्स के लिए कहा। उसने गौर से मेरी बात सुनी। इसके बाद जब भी मैं उससे मिला उसने मुझे गुरु और पूर्व लेग स्पिनर का सम्मान दिया।